[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 6.12.2005

COM(2005) 625 τελικό

2005/0248 (COD)

.

Πρόταση

ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με την παραγωγή και την ανάπτυξη στατιστικών για την εκπαίδευση και τη διά βίου μάθηση

.

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

ΠΛΑΙΣΙΟ ΤΗΣ ΠΡΟΤΑΣΗΣ |

Αιτιολόγηση και στόχοι της πρότασης Το Ευρωπαϊκό Συμβούλιο, στην εαρινή σύνοδό του το 2005, συμφώνησε ότι είναι απαραίτητο να επανενεργοποιηθεί η στρατηγική της Λισσαβώνας. Τόνισε ότι η Ευρώπη πρέπει να ανανεώσει τις βάσεις της ανταγωνιστικότητάς της, να αυξήσει το δυναμικό οικονομικής αύξησης που διαθέτει καθώς και την παραγωγικότητά της και να ενισχύσει την κοινωνική συνοχή, δίνοντας κατά κύριο λόγο έμφαση στη γνώση, την καινοτομία και την αξιοποίηση του ανθρώπινου δυναμικού. Όσον αφορά το τελευταίο αυτό θέμα, το Ευρωπαϊκό Συμβούλιο υπογράμμισε ότι «το ανθρώπινο κεφάλαιο αποτελεί το πολυτιμότερο κεφάλαιο της Ευρώπης». Η ύπαρξη συγκρίσιμων στατιστικών στοιχείων και δεικτών για την εκπαίδευση, την κατάρτιση και τη διά βίου μάθηση αποκτά ολοένα και μεγαλύτερη σημασία για την Ευρωπαϊκή Ένωση, προκειμένου να παρασχεθεί στήριξη στην ανοιχτή μέθοδο συντονισμού στον τομέα της πολιτικής για την εκπαίδευση και την κατάρτιση. Είναι επίσης απαραίτητα για τις συζητήσεις χάραξης πολιτικής σχετικά με το ανθρώπινο κεφάλαιο, την καινοτομία, την ανάπτυξη και την ανταγωνιστικότητα στο πλαίσιο των πολιτικών για την απασχόληση, την έρευνα και την καινοτομία καθώς και στο πλαίσιο της οικονομικής πολιτικής. Τα στατιστικά στοιχεία για την εκπαίδευση και την κατάρτιση αναπτύχθηκαν κατά την προηγούμενη δεκαετία με βάση τη συμφωνία μεταξύ χωρών να εργαστούν στον τομέα αυτό (συμφωνία κυρίων), η οποία συνάφθηκε ύστερα από το ψήφισμα της 5ης Δεκεμβρίου 1994 του Συμβουλίου για την προώθηση των στατιστικών στον τομέα της εκπαίδευσης και της κατάρτισης στην Ευρωπαϊκή Ένωση (94/C 374/02). Ωστόσο, ύστερα από το Ευρωπαϊκό Συμβούλιο της Λισσαβώνας η σχετική ζήτηση παρουσιάζει αύξηση και τόσο οι χώρες όσο και η Επιτροπή αναγνωρίζουν την ανάγκη η ζήτηση αυτή να προσδιοριστεί και να επισημοποιηθεί με τη μορφή νομικής βάσης, προκειμένου να μπορέσουν να προγραμματιστούν οι απαιτούμενοι πόροι για τη βελτίωση της ποιότητας και για τη διεξαγωγή νέων ερευνών, όπου αυτό κρίνεται απαραίτητο. |

Γενικό πλαίσιο Για να προσφέρουν τη συμβολή τους στη στρατηγική της Λισσαβώνας οι υπουργοί Παιδείας εξέδωσαν το 2001 την «έκθεση περί των συγκεκριμένων μελλοντικών στόχων των συστημάτων εκπαίδευσης και κατάρτισης», συμφωνώντας για πρώτη φορά στην επίτευξη κοινών στόχων έως το 2010. Ένα έτος μετά, το Συμβούλιο υπουργών Παιδείας και η Επιτροπή ενέκριναν ένα δεκαετές πρόγραμμα εργασίας (γνωστό ως το πρόγραμμα εργασίας για την εκπαίδευση και την κατάρτιση 2010), που θα εφαρμοστεί με την ανοιχτή μέθοδο συντονισμού. Το Ευρωπαϊκό Συμβούλιο που συνήλθε στη Βαρκελώνη στις 15-16 Μαρτίου 2002 ενέκρινε το εν λόγω πρόγραμμα εργασίας, στο οποίο περιλαμβάνεται ένας ενδεικτικός κατάλογος δεικτών που πρέπει να χρησιμοποιούνται για τη μέτρηση της προόδου εφαρμογής των δεκατριών συγκεκριμένων στόχων μέσω της ανοιχτής μεθόδου συντονισμού, έτσι ώστε τα ευρωπαϊκά συστήματα εκπαίδευσης και κατάρτισης να καταστούν έως το 2010 ποιοτικό σημείο αναφοράς παγκοσμίως. Οι συμφωνίες αυτές αποτελούν το νέο και συνεκτικό στρατηγικό πλαίσιο της Κοινότητας για τη συνεργασία στους τομείς της εκπαίδευσης και της κατάρτισης. Οι δείκτες και τα επίπεδα αναφοράς των μέσων ευρωπαϊκών επιδόσεων («κριτήρια αναφοράς») συγκαταλέγονται στα μέσα της ανοιχτής μεθόδου συντονισμού. Οι υπουργοί Παιδείας έκαναν ένα αποφασιστικό βήμα το Μάιο του 2003 συμφωνώντας σε πέντε ευρωπαϊκά κριτήρια αναφοράς που πρέπει να ικανοποιηθούν έως το 2010 και παράλληλα τονίζοντας ότι δεν καθορίζουν εθνικούς στόχους ούτε και υπαγορεύουν αποφάσεις τις οποίες οφείλουν να λάβουν οι κυβερνήσεις των κρατών μελών[1]. Η Επιτροπή και το Συμβούλιο εξέδωσαν κοινή ενδιάμεση έκθεση το Φεβρουάριο του 2004 στην οποία υπογράμμισαν την ανάγκη να βελτιωθούν η ποιότητα και η συγκρισιμότητα των υφιστάμενων δεικτών, ιδίως στον τομέα της διά βίου μάθησης. Το Νοέμβριο του 2004 εγκρίθηκε έγγραφο εργασίας της Επιτροπής που ορίζει τις στρατηγικές για την ανάπτυξη νέων δεικτών για την εκπαίδευση και την κατάρτιση, έτσι ώστε να ικανοποιηθούν οι ανάγκες που εντόπισε το Συμβούλιο. |

Ισχύουσες διατάξεις στον τομέα που αφορά η πρόταση Ψήφισμα του Συμβουλίου της 5ης Δεκεμβρίου 1994 για την προώθηση των στατιστικών στον τομέα της εκπαίδευσης και της κατάρτισης στην Ευρωπαϊκή Ένωση (94/C 374/02) Κανονισμός (ΕΚ) αριθ. 1552/2005 του Ευρωπαϊκού Κοινοβουλίου και του Συμβουλίου για τις στατιστικές που αφορούν την επαγγελματική κατάρτιση στις επιχειρήσεις. Κανονισμός ειδικά για τη διεξαγωγή ερευνών ο οποίος καλύπτει μόνον ένα συγκεκριμένο τμήμα της ενδοεπιχειρησιακής κατάρτισης. Ο κανονισμός πρόκειται να δημοσιευθεί προσεχώς δεδομένου ότι επιτεύχθηκε συμφωνία στο Συμβούλιο και στο Ευρωπαϊκό Κοινοβούλιο. |

Συνοχή με άλλες πολιτικές και στόχους της Ένωσης Δεν ισχύει. |

διαβουλευση με τα ενδιαφερομενα μερη και εκτιμηση επιπτώσεων |

Διαβούλευση με τα ενδιαφερόμενα μέρη |

Άνευ αντικειμένου. |

Συγκέντρωση και αξιοποίηση εμπειρογνωμοσύνης |

Σχετικοί επιστημονικοί τομείς/τομείς εμπειρογνωμοσύνης Συμμετείχαν εμπειρογνώμονες από τα Εθνικά Στατιστικά Συστήματα που εκπροσώπησαν τις Εθνικές Στατιστικές Υπηρεσίες, τα υπουργεία Παιδείας και άλλους φορείς που συμβάλλουν στην παραγωγή στατιστικών για την εκπαίδευση, την κατάρτιση και τη διά βίου μάθηση. |

Χρησιμοποιηθείσα μεθοδολογία Γραπτή διαβούλευση και συζήτηση στις συνεδριάσεις των ομάδων εργασίας. |

Κύριοι οργανισμοί /εμπειρογνώμονες που συμμετείχαν στις διαβουλεύσεις Ένα πρώτο σχέδιο του προτεινόμενου κειμένου εστάλη προς σχολιασμό εγγράφως το Νοέμβριο του 2004 στους εκπροσώπους της ομάδας εργασίας για τις στατιστικές εκπαίδευσης και κατάρτισης (ΣΕΚ) (ομάδα που απαρτίζεται από τους εθνικούς συντονιστές για τα στατιστικά στοιχεία εκπαίδευσης και κατάρτισης), στους εκπροσώπους της ομάδας δράσης για την έρευνα σχετικά με την εκπαίδευση ενηλίκων (εκπρόσωποι των κρατών μελών που συμμετέχουν στην ανάπτυξη της έρευνας για την εκπαίδευση ενηλίκων) και την υπο-ομάδα UNESCO-ΟΟΣΑ-Eurostat (εκπρόσωποι των κρατών μελών που συμμετέχουν στη συλλογή διοικητικών στοιχείων για τα εκπαιδευτικά συστήματα). Στη συνέχεια, το Δεκέμβριο του 2004 προετοιμάστηκε και απεστάλη ένα δεύτερο σχέδιο για έναν δεύτερο γύρο σχολιασμού εγγράφως. Τον Ιανουάριο του 2005 το σχέδιο πρότασης συζητήθηκε στην ετήσια συνεδρίαση της ομάδας εργασίας ΣΕΚ, η οποία έκανε κατ’ αρχήν δεκτό το σχέδιο κειμένου αλλά διατύπωσε πρόσθετες προτάσεις βελτίωσης. Ένα νέο σχέδιο κειμένου απεστάλη στις 2 Μαρτίου 2005 στους εθνικούς συντονιστές ΣΕΚ προς τελικό σχολιασμό. Η αναθεωρημένη πρόταση υποβλήθηκε προς γνωμοδότηση στη συνεδρίαση της επιτροπής στατιστικού προγράμματος στην Κοπεγχάγη στις 25-27 Μαΐου 2005, στην οποία εξέφρασαν θετική γνώμη οι γενικοί διευθυντές των Εθνικών Στατιστικών Υπηρεσιών. |

Σύνοψη των γνωμοδοτήσεων που ελήφθησαν και χρησιμοποιήθηκαν Δεν αναφέρθηκε ότι εγκυμονούν πιθανώς σοβαροί κίνδυνοι που μπορεί να έχουν αμετάκλητες συνέπειες. |

Τα περισσότερα από τα σχόλια που υποβλήθηκαν με τη διαδικασία αυτή ελήφθησαν υπόψη και συνέβαλαν στην αποσαφήνιση, τη βελτίωση και την απλούστευση του κειμένου της πρότασης. |

Μέσα που χρησιμοποιήθηκαν προκειμένου να καταστούν οι συμβουλές των εμπειρογνωμόνων διαθέσιμες στο κοινό Υποβλήθηκαν διεξοδικές απαντήσεις στα σχόλια των ομάδων που συμμετείχαν στις διαβουλεύσεις, οι οποίες συμπεριλήφθηκαν στα αντίστοιχα πρακτικά των συνεδριάσεων, όπου αυτό κρίθηκε κατάλληλο. |

Εκτίμηση επιπτώσεων Η κύρια εναλλακτική λύση θα ήταν να συνεχιστούν οι εργασίες με βάση τη συμφωνία κυρίων για την παραγωγή στατιστικών για την εκπαίδευση και τη διά βίου μάθηση. Ωστόσο, η λύση αυτή δεν θα οδηγούσε σε ένα βιώσιμο σύστημα παραγωγής στατιστικών στοιχείων και δεν θα εξασφάλιζε τη διαθεσιμότητα των στατιστικών και δεικτών που απαιτούνται για τη χάραξη πολιτικής σε κοινοτικό επίπεδο, καθώς και για την αποτελεσματική διεξαγωγή συζητήσεων βασιζόμενων σε στοιχεία στο πλαίσιο της ανοιχτής μεθόδου συντονισμού. Η δεύτερη εναλλακτική λύση που εξετάστηκε ήταν η εκπόνηση ειδικών νομικών πράξεων για την κάθε υπάρχουσα ή προγραμματισμένη στατιστική δραστηριότητα (έρευνα ή συλλογή στοιχείων). Ωστόσο, κρίθηκε ότι κάτι τέτοιο πρέπει να γίνει αφότου συναφθεί συμφωνία για την οριοθέτηση του πεδίου των εργασιών και των στόχων των κοινοτικών στατιστικών για την εκπαίδευση και τη διά βίου μάθηση. Με τον τρόπο αυτό, για την ανάπτυξη και την εφαρμογή κάθε ειδικής δράσης θα πρέπει η σχέση του κάθε καθορισμένου στόχου προς το συνολικό στόχο να διατυπώνεται σαφώς στην πρόταση κανονισμού. |

νομικα στοιχεια της προτασης |

Σύνοψη της προτεινόμενης δράσης Πρόθεση της παρούσας νομικής βάσης είναι η δημιουργία ενός πλαισίου για όλες τις τρέχουσες και προβλέψιμες δραστηριότητες στον τομέα των στατιστικών για τη διά βίου μάθηση, με εξαίρεση την επαγγελματική κατάρτιση στις επιχειρήσεις (που καλύπτει την έρευνα για τη συλλογή στατιστικών σχετικά με την επαγγελματική κατάρτιση), για την οποία πρόκειται να εκδοθεί κανονισμός του Ευρωπαϊκού Κοινοβουλίου και του Συμβουλίου. Ειδικότερα, οι δράσεις περιλαμβάνουν μεθοδολογικές εξελίξεις, στις οποίες λαμβάνεται υπόψη η σημασία που έχει η κατάρτιση ενός πλαισίου συνεκτικών εννοιών και συγκρίσιμων μέτρων, τη συλλογή ειδικών στοιχείων, ιδίως όσον αφορά τα συστήματα εκπαίδευσης και την εκπαίδευση ενηλίκων καθώς και τους γενικούς στόχους βελτίωσης της ποιότητας και διάδοσης των στοιχείων για την εκπαίδευση. Σκοπός είναι να κατοχυρωθεί η νομική βάση για ένα βιώσιμο σύστημα παραγωγής στοιχείων όσον αφορά την εκπαίδευση, τα οποία θα στηρίζουν τις συζητήσεις χάραξης πολιτικής σε διάφορους τομείς στο επίπεδο της ΕΕ. |

Νομική βάση Το άρθρο 285 αποτελεί τη νομική βάση για τις κοινοτικές στατιστικές. Το Συμβούλιο, αποφασίζοντας με τη διαδικασία της συναπόφασης, θεσπίζει μέτρα για την παραγωγή στατιστικών, εφόσον τούτο απαιτείται για την επιτέλεση των δραστηριοτήτων της Κοινότητας. Το άρθρο αυτό καθορίζει τις προϋποθέσεις που αφορούν την παραγωγή κοινοτικών στατιστικών και απαιτεί τη συμμόρφωση με τα πρότυπα της αμεροληψίας, της αξιοπιστίας, της αντικειμενικότητας, της επιστημονικής ανεξαρτησίας, της σχέσης κόστους/αποτελεσματικότητας και του στατιστικού απορρήτου. |

Αρχή της επικουρικότητας Η αρχή της επικουρικότητας εφαρμόζεται εφόσον η πρόταση δεν εμπίπτει στην αποκλειστική αρμοδιότητα της Κοινότητας. |

Οι στόχοι της πρότασης είναι αδύνατον να επιτευχθούν επαρκώς από τα κράτη μέλη για τον(τους) εξής λόγο(-ους). |

Σύμφωνα με την αρχή της επικουρικότητας, όπως αυτή θεσπίζεται στο άρθρο 5 της συνθήκης ΕΚ, ο στόχος της προτεινόμενης δράσης, δηλαδή η συστηματική παραγωγή συγκρίσιμων κοινοτικών στατιστικών για την εκπαίδευση και τη διά βίου μάθηση, είναι αδύνατον να επιτευχθεί επαρκώς με τη μεμονωμένη δράση των κρατών μελών και, κατά συνέπεια, μπορεί να επιτευχθεί καλύτερα από την Κοινότητα. Μπορεί η Επιτροπή να βρίσκεται στην καταλληλότερη θέση για να οργανώσει τη συλλογή των κοινοτικών στατιστικών, αλλά τα κράτη μέλη είναι αρμόδια για την οργάνωση και τη λειτουργία των εθνικών στατιστικών συστημάτων. Η πρόταση αφορά αποκλειστικά τα στατιστικά στοιχεία για την εκπαίδευση, την κατάρτιση και τη διά βίου μάθηση που παρέχονται στην Επιτροπή με σκοπό την παραγωγή κοινοτικών στατιστικών. Δεν έχει άμεσο αντίκτυπο στην παραγωγή στατιστικών για εθνικούς λόγους. Οι σχετικοί κανόνες ορίζονται στον κανονισμό (ΕΚ) αριθ. 322/97 του Συμβουλίου, της 17ης Φεβρουαρίου 1997, σχετικά με τις κοινοτικές στατιστικές. |

Η κοινοτική δράση θα εκπληρώσει καλύτερα τους στόχους της πρότασης για τον(τους) παρακάτω λόγο(-ους). |

Η περαιτέρω ανάπτυξη των εναρμονισμένων κοινοτικών στατιστικών για την εκπαίδευση, την κατάρτιση και τη διά βίου μάθηση πρέπει να είναι σε θέση να ανταποκρίνεται στις ανάγκες των κοινοτικών πολιτικών και να λαμβάνει υπόψη τις σχετικές διεθνείς πρακτικές, δραστηριότητες και ονοματολογίες καθώς και τις πρακτικές πτυχές της εφαρμογής των ορισμών στο ειδικό πλαίσιο του κάθε κράτους μέλους. Αυτό σημαίνει ότι πρέπει να γίνουν διαβουλεύσεις και να υπάρξει συντονισμός και σχεδιασμός στο επίπεδο της Ευρωπαϊκής Ένωσης· η Επιτροπή είναι στην καταλληλότερη θέση για να φέρει εις πέρας όλα τα παραπάνω. Οι σχετικές στατιστικές βασίζονται σε μεγάλο βαθμό στην υπάρχουσα ετήσια συλλογή στοιχείων για την εκπαίδευση από την Eurostat και στη νέα συλλογή ατομικών στοιχείων για τη συμμετοχή των ενηλίκων σε μαθησιακές δραστηριότητες. Προβλέπει όμως και τη δυνατότητα να χρησιμοποιούνται άλλες πηγές καθώς και να αναπτυχθούν πρόσθετα στατιστικά εργαλεία, εάν αυτό κριθεί απαραίτητο, για να καλυφθούν σαφώς καθορισμένες ανάγκες πληροφόρησης που ανακύπτουν. |

Είναι βασικό να υπάρχουν διαθέσιμα στοιχεία κοινοτικής εμβέλειας για την παρακολούθηση της προόδου που επιτελείται στην εκπλήρωση των στόχων της Λισσαβώνας και για τη στήριξη της ανοιχτής μεθόδου συντονισμού στο πλαίσιο του προγράμματος εργασίας «Εκπαίδευση και Κατάρτιση 2010». |

Η παρούσα νομοθεσία κρίνεται ως αναγκαία δράση για να βελτιωθεί η διαθεσιμότητα των συγκρίσιμων κοινοτικών στατιστικών σχετικά με ένα θέμα που αναγνωρισμένα αποτελεί υψηλή προτεραιότητα τόσο για την Ευρωπαϊκή Ένωση όσο και για τα κράτη μέλη. Σε περίπτωση που ο κανονισμός και τα επακόλουθα μέτρα εφαρμογής δεν εγκριθούν, θα υπάρξει σοβαρές αρνητικές επιπτώσεις για τη χάραξη και την παρακολούθηση της πολιτικής. |

Κατά συνέπεια, η πρόταση συνάδει με την αρχή της επικουρικότητας. |

Αρχή της αναλογικότητας Η πρόταση συνάδει με την αρχή της αναλογικότητας για τον(-ους) ακόλουθο(-ους) λόγο(-ους). |

Σύμφωνα με την αρχή της αναλογικότητας, ο παρών κανονισμός περιορίζεται στα ελάχιστα απαιτούμενα για την επίτευξη του στόχου του και δεν υπερβαίνει τα αναγκαία όρια για το σκοπό αυτό. Προσδιορίζει τους τομείς εργασίας και τις απαραίτητες δράσεις παρέχοντας χρήσιμες πληροφορίες για την οριοθέτηση του πεδίου εφαρμογής του· τα απαιτούμενα στοιχεία θα οριστούν λεπτομερώς στις πράξεις εφαρμογής που θα εκπονηθούν μετά την έκδοσή του ξεχωριστά για την κάθε δραστηριότητα συλλογής στοιχείων για την οποία αυτό κρίνεται αναγκαίο. Στόχος είναι η παροχή αρωγής προς την Κοινότητα και τις εθνικές διοικήσεις, έτσι ώστε να μπορούν να προσανατολίζουν τους πόρους που διαθέτουν με βάση ένα σταθερό πλαίσιο, βάσει του οποίου θα μπορούν να καθορίζονται λεπτομερέστερα οι επιμέρους δραστηριότητες που απαιτούνται. Σε εθνικό επίπεδο, η αρμοδιότητα για τις στατιστικές σχετικά με την εκπαίδευση, την κατάρτιση και τη διά βίου μάθηση ανήκει σε πολύ διαφορετικούς φορείς. Εκτιμάται ότι η νομοθεσία μπορεί να επιφέρει κάποιες αλλαγές στις ήδη υπάρχουσες δραστηριότητες ορισμένων κρατών μελών - π.χ. συλλογή πρόσθετων μεταβλητών ή μείωση της χρονικής καθυστέρησης για τη διαθεσιμότητα των δεδομένων. Η Eurostat θα εξακολουθήσει να συνεργάζεται στενά με τις αρμόδιες εθνικές αρχές και θα επιδιώξει να ελαχιστοποιήσει τις όποιες δυσκολίες μπορεί να δημιουργηθούν από τον κανονισμό-πλαίσιο και τα μεταγενέστερα μέτρα εφαρμογής της Επιτροπής. |

Ο κανονισμός θα θεσπίσει ένα καλά καθορισμένο πλαίσιο για την εκπόνηση των κοινοτικών στατιστικών σχετικά με την εκπαίδευση και τη διά βίου μάθηση και με τον τρόπο αυτό θα διευκολύνει τη διαθεσιμότητα, το σχεδιασμό και την αποτελεσματικότερη χρήση των πόρων τόσο σε κοινοτικό όσο και στα λοιπά εμπλεκόμενα επίπεδα (εθνικό, περιφερειακό, τοπικό). |

Επιλογή νομικών μέσων |

Προτεινόμενα μέσα: κανονισμός. |

Ενδεχόμενα άλλα μέσα δεν θα ήταν κατάλληλα για τον(-ους) ακόλουθο(-ους) λόγο(-ους). Η επιλογή της κατάλληλης κατηγορίας για μια πράξη του Ευρωπαϊκού Κοινοβουλίου και του Συμβουλίου εξαρτάται από το νομοθετικό στόχο. Λόγω των αναγκών παροχής στοιχείων σε ευρωπαϊκό επίπεδο, η τάση για τις κοινοτικές στατιστικές είναι να χρησιμοποιούνται κανονισμοί αντί για οδηγίες ως βασικές πράξεις. Είναι προτιμότερος ο κανονισμός επειδή θεσπίζει τις ίδιες νομοθετικές διατάξεις για όλη την Κοινότητα και δεν επιτρέπει στα κράτη μέλη να τις εφαρμόσουν ατελώς ή επιλεκτικά· έχει άμεση ισχύ, πράγμα που σημαίνει ότι δεν χρειάζεται να μεταφερθεί στο εθνικό δίκαιο. Αντίθετα, οι οδηγίες, οι οποίες αποσκοπούν στην εναρμόνιση των εθνικών νομοθεσιών, είναι δεσμευτικές για τα κράτη μέλη ως προς το στόχο τους, αλλά αφήνουν στις εθνικές αρχές την επιλογή της μορφής και των μεθόδων για την επίτευξη του στόχου που έχει συμφωνηθεί σε κοινοτικό επίπεδο· πρέπει εξάλλου να μεταφερθούν στο εθνικό δίκαιο. |

Δημοσιονομικές επιπτώσεις |

Κατά την περίοδο από το 2007 έως το 2012, οι δημοσιονομικές επιπτώσεις εκτιμάται ότι θα ανέλθουν σε 5,4 εκατομμύρια ευρώ, κυρίως για να επιτραπεί η συγχρηματοδότηση της πρώτης έρευνας για την εκπαίδευση ενηλίκων που έχει προβλεφθεί για το 2011. Κατά την ανωτέρω περίοδο, οι δαπάνες προσωπικού που απαιτούνται για την εφαρμογή του κανονισμού εκτιμώνται σε 6,8 εκατομμύρια ευρώ. Ωστόσο, οι απαιτούμενες πιστώσεις θα καλυφθούν από τα κονδύλια που προβλέπονται στην απόφαση αριθ. 2367/2002/EΚ του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2002, σχετικά με το κοινοτικό στατιστικό πρόγραμμα 2003-2007[2] και στο μελλοντικό πενταετές κοινοτικό στατιστικό πρόγραμμα. |

Συμπληρωματικές πληροφορίες |

Ευρωπαϊκός Οικονομικός Χώρος Το αντικείμενο της προτεινόμενης πράξης αφορά θέμα του ΕΟΧ και πρέπει επομένως να καλύψει και τον Ευρωπαϊκό Οικονομικό Χώρο. |

1. 2005/0248 (COD)

Πρόταση

ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με την παραγωγή και την ανάπτυξη στατιστικών για την εκπαίδευση και τη διά βίου μάθηση (Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ Κ ΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 285 παράγραφος 1,

την πρόταση της Επιτροπής[3],

τη γνώμη της Ευρωπαϊκής Οικονομικής και Κοινωνικής Επιτροπής[4],

αποφασίζοντας σύμφωνα με τη διαδικασία του άρθρου 251 της συνθήκης,

Εκτιμώντας τα ακόλουθα:

2. Στο ψήφισμα του Συμβουλίου της 5ης Δεκεμβρίου 1994 για την προώθηση των στατιστικών στον τομέα της εκπαίδευσης και της κατάρτισης στην Ευρωπαϊκή Ένωση[5] η Επιτροπή και τα κράτη μέλη καλούνται να αναλάβουν δράση για την ανάπτυξη των στατιστικών στον τομέα αυτό.

3. Το Ευρωπαϊκό Συμβούλιο, στην εαρινή σύνοδό του το 2005, συμφώνησε στην επανενεργοποίηση της στρατηγικής της Λισσαβώνας. Τόνισε ότι η Ευρώπη πρέπει να ανανεώσει τις βάσεις της ανταγωνιστικότητάς της, να αυξήσει το δυναμικό οικονομικής αύξησης που διαθέτει καθώς και την παραγωγικότητά της και να ενισχύσει την κοινωνική συνοχή, δίνοντας κατά κύριο λόγο έμφαση στη γνώση, την καινοτομία και την αξιοποίηση του ανθρώπινου δυναμικού. Όσον αφορά το τελευταίο θέμα, η απασχολησιμότητα, η προσαρμοστικότητα και η κινητικότητα των πολιτών έχουν καίρια σημασία για την η Ευρώπη.

4. Η διά βίου μάθηση αποτελεί κύριο παράγοντα για την ανάπτυξη και την προώθηση ενός εργατικού δυναμικού με δεξιότητες, κατάρτιση και προσαρμοστικότητα. Το Ευρωπαϊκό Συμβούλιο στην εαρινή σύνοδό του το 2005 υπογράμμισε ότι «το ανθρώπινο κεφάλαιο αποτελεί το πολυτιμότερο κεφάλαιο της Ευρώπης»[6]. Οι ολοκληρωμένες κατευθυντήριες γραμμές για την ανάπτυξη και τις θέσεις εργασίας που συμπεριλαμβάνουν τις κατευθυντήριες γραμμές για τις πολιτικές απασχόλησης των κρατών μελών, τις οποίες ενέκρινε το Συμβούλιο στις 12 Ιουλίου 2005[7], έχουν σκοπό την ενίσχυση της συμβολής στη στρατηγική της Λισσαβώνας και την κατάστρωση ολοκληρωμένων στρατηγικών διά βίου μάθησης.

5. Η έγκριση της έκθεσης του Συμβουλίου «Στόχοι των συστημάτων εκπαίδευσης και κατάρτισης» το Φεβρουάριο του 2001 καθώς και η έγκριση το Φεβρουάριο του 2002 του προγράμματος εργασίας για την παρακολούθηση της εν λόγω έκθεσης κατά την τρέχουσα δεκαετία αποτελούν ένα σημαντικό βήμα για την υλοποίηση της δέσμευσης εκσυγχρονισμού και ποιοτικής βελτίωσης των συστημάτων εκπαίδευσης και κατάρτισης των κρατών μελών. Οι δείκτες και τα επίπεδα αναφοράς των μέσων ευρωπαϊκών επιδόσεων («κριτήρια αναφοράς») συγκαταλέγονται στα μέσα της ανοιχτής μεθόδου συντονισμού που έχουν σημασία για το πρόγραμμα εργασίας «Εκπαίδευση και Κατάρτιση 2010»[8]. Οι υπουργοί Παιδείας έκαναν το Μάιο του 2003 ένα αποφασιστικό βήμα συμφωνώντας σε πέντε ευρωπαϊκά κριτήρια αναφοράς που πρέπει να εκπληρωθούν έως το 2010 και παράλληλα τονίζοντας ότι δεν καθορίζουν εθνικούς στόχους ούτε και υπαγορεύουν αποφάσεις τις οποίες οφείλουν να λάβουν οι κυβερνήσεις των κρατών μελών[9].

6. Το Συμβούλιο ενέκρινε τον Ιούνιο του 2005 τα συμπεράσματα σχετικά με νέους δείκτες για την εκπαίδευση και την κατάρτιση[10]. Στα συμπεράσματα αυτά το Συμβούλιο καλεί την Επιτροπή να υποβάλει στο Συμβούλιο στρατηγικές και προτάσεις για την ανάπτυξη νέων δεικτών σε εννέα ειδικούς τομείς της εκπαίδευσης και της κατάρτισης.

7. Το Συμβούλιο ενέκρινε επίσης το Νοέμβριο του 2004 τα συμπεράσματα σχετικά με την ευρωπαϊκή συνεργασία για την επαγγελματική εκπαίδευση και κατάρτιση και συμφώνησε ότι πρέπει να δοθεί προτεραιότητα σε ευρωπαϊκό επίπεδο «στη βελτίωση της εμβέλειας, της ακρίβειας και της αξιοπιστίας των στατιστικών ΕΕΚ ώστε να γίνεται δυνατή η αξιολόγηση της προόδου»[11].

8. Οι συγκριτικές στατιστικές πληροφορίες σε κοινοτικό επίπεδο έχουν ζωτική σημασία για την ανάπτυξη των στρατηγικών εκπαίδευσης και διά βίου μάθησης και για την παρακολούθηση της προόδου κατά την εφαρμογή τους. Η παραγωγή στατιστικών πρέπει να βασίζεται σε ένα πλαίσιο συνεκτικών εννοιών και συγκριτικών στοιχείων εν όψει της δημιουργίας ενός ολοκληρωμένου ευρωπαϊκού συστήματος στατιστικών πληροφοριών για την εκπαίδευση, την κατάρτιση και τη διά βίου μάθηση.

9. Η Επιτροπή (Eurostat) συλλέγει στοιχεία για την επαγγελματική κατάρτιση στις επιχειρήσεις σύμφωνα με τον «κανονισμό του Ευρωπαϊκού Κοινοβουλίου και του Συμβουλίου για τις στατιστικές σχετικά με την επαγγελματική κατάρτιση στις επιχειρήσεις»[12]. Ωστόσο, χρειάζεται ένα ευρύτερο νομικό πλαίσιο για την εξασφάλιση της βιώσιμης παραγωγής και εκπόνησης στατιστικών για την εκπαίδευση και τη διά βίου μάθηση, που να καλύπτει τουλάχιστον όλες τις σχετικές υπάρχουσες και προγραμματιζόμενες δραστηριότητες. Η Επιτροπή (Eurostat) συλλέγει ετήσια στοιχεία για την εκπαίδευση από τα κράτη μέλη σε εθελοντική βάση μέσω μιας κοινής δράσης που διεξάγεται με τον ΟΟΣΑ και την Υπηρεσία Στατιστικών της UNESCO, η οποία συνήθως αναφέρεται ως η «συλλογή στοιχείων UOE». Η Επιτροπή (Eurostat) συλλέγει επίσης στοιχεία για την εκπαίδευση, την κατάρτιση και τη διά βίου μάθηση μέσω άλλων πηγών για τα νοικοκυριά, όπως η έρευνα για το εργατικό δυναμικό στην Ευρωπαϊκή Ένωση[13] και οι στατιστικές της Ευρωπαϊκής Ένωσης για το εισόδημα και τις συνθήκες διαβίωσης[14] καθώς και μέσω ad hoc ενοτήτων τους.

10. Καθώς οι στόχοι του παρόντος κανονισμού, δηλαδή η δημιουργία κοινών στατιστικών προτύπων που να επιτρέπουν την εκπόνηση εναρμονισμένων στοιχείων, δεν είναι δυνατόν να επιτευχθούν επαρκώς από τα κράτη μέλη και καθώς, κατά συνέπεια, οι στόχοι αυτοί μπορούν να επιτευχθούν καλύτερα σε κοινοτικό επίπεδο, η Κοινότητα μπορεί να λάβει μέτρα, σύμφωνα με την αρχή της επικουρικότητας, όπως προβλέπεται στο άρθρο 5 της Συνθήκης. Σύμφωνα με την αρχή της αναλογικότητας, όπως διαλαμβάνεται στο ίδιο άρθρο, ο παρών κανονισμός δεν υπερβαίνει τα αναγκαία μέτρα για την επίτευξη των εν λόγω στόχων.

11. Η παραγωγή ειδικών κοινοτικών στατιστικών διέπεται από τους κανόνες που ορίζουν ο κανονισμός (EΚ) αριθ. 322/97 του Συμβουλίου, της 17ης Φεβρουαρίου 1997, σχετικά με τις κοινοτικές στατιστικές[15].

12. Η διαβίβαση στοιχείων που υπόκεινται στο στατιστικό απόρρητο διέπεται από τους κανόνες που ορίζουν ο κανονισμός (EΚ) αριθ. 322/97 του Συμβουλίου και ο κανονισμός (Ευρατόμ, ΕΟΚ) αριθ. 1588/90 του Συμβουλίου, της 11ης Ιουνίου 1990, σχετικά με τη διαβίβαση στη Στατιστική Υπηρεσία των Ευρωπαϊκών Κοινοτήτων πληροφοριών που καλύπτονται από το στατιστικό απόρρητο[16].

13. Ο κανονισμός (EΚ) αριθ. 831/2002 του Συμβουλίου, της 17ης Μαΐου 2002, για την εφαρμογή του κανονισμού (ΕΚ) αριθ. 322/97 του Συμβουλίου σχετικά με τις κοινοτικές στατιστικές, όσον αφορά την πρόσβαση σε εμπιστευτικά δεδομένα για επιστημονικούς σκοπούς[17] καθορίζει τους όρους βάσει των οποίων μπορεί να επιτραπεί η πρόσβαση σε εμπιστευτικά στοιχεία που διαβιβάζονται στις κοινοτικές αρχές.

14. Έχει προηγηθεί διαβούλευση με την επιτροπή του στατιστικού προγράμματος σύμφωνα με το άρθρο 3 της απόφασης 89/382/ΕΟΚ, Ευρατόμ του Συμβουλίου, της 19ης Ιουνίου 1989, για τη σύσταση επιτροπής του στατιστικού προγράμματος των Ευρωπαϊκών Κοινοτήτων,

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Aντικείμενο

Ο παρών κανονισµός θεσπίζει ένα κοινό πλαίσιο για τη συστηµατική παραγωγή κοινοτικών στατιστικών στον τομέα της εκπαίδευσης και της διά βίου μάθησης.

Άρθρο 2

Ορισμοί

Για τους σκοπούς του παρόντος κανονισμού, νοούνται ως:

α) «κοινοτικές στατιστικές» οι κοινοτικές στατιστικές που ορίζονται στην πρώτη περίπτωση του άρθρου 2 του κανονισμού (ΕΚ) αριθ. 322/97·

β) «παραγωγή στατιστικών» η παραγωγή στατιστικών που ορίζεται στη δεύτερη περίπτωση του άρθρου 2 του κανονισμού (ΕΚ) αριθ. 322/97·

γ) «εθνικές αρχές» οι εθνικές αρχές που ορίζονται στην τρίτη περίπτωση του άρθρου 2 του κανονισμού (ΕΚ) αριθ. 322/97·

δ) «εκπαίδευση» η οργανωμένη και σταθερή επικοινωνία που έχει σχεδιαστεί για την πραγματοποίηση της μάθησης[18]

ε) «διά βίου μάθηση» όλες οι δραστηριότητες μάθησης που επιτελεί ένα άτομο κατά τη διάρκεια του βίου του, με σκοπό να βελτιωθούν οι γνώσεις, οι δεξιότητες και οι ικανότητές του από προσωπική, πολιτική, κοινωνική και/ή εργασιακή άποψη[19].

Άρθρο 3

Τομείς

Ο παρών κανονισμός εφαρμόζεται στην παραγωγή στατιστικών σε τρεις τομείς:

α) Ο τομέας 1 καλύπτει τις στατιστικές για τα συστήματα εκπαίδευσης και κατάρτισης·

β) Ο τομέας 2 καλύπτει τις στατιστικές σχετικά με τη συμμετοχή των ενηλίκων στη διά βίου μάθηση.

γ) Ο τομέας 3 καλύπτει άλλες στατιστικές για την εκπαίδευση και τη διά βίου μάθηση, όπως οι στατιστικές για το ανθρώπινο κεφάλαιο, τα κοινωνικά και τα οικονομικά οφέλη της εκπαίδευσης, που δεν καλύπτονται από τους τομείς 1 και 2.

Η παραγωγή στατιστικών στους τομείς αυτούς διεξάγεται σύμφωνα με το παράρτημα.

Άρθρο 4

Στατιστικές δράσεις

1. Η παραγωγή κοινοτικών στατιστικών στον τομέα της εκπαίδευσης και της διά βίου μάθησης υλοποιείται από επιμέρους στατιστικές δράσεις ως εξής:

- την τακτική υποβολή στατιστικών για την εκπαίδευση και τη διά βίου μάθηση από τα κράτη μέλη εντός καθορισμένων προθεσμιών για τους τομείς 1 και 2·

- τη χρήση άλλων συστημάτων και ερευνών στατιστικών πληροφοριών για την παροχή πρόσθετων στατιστικών μεταβλητών και δεικτών για την εκπαίδευση και τη διά βίου μάθηση που αντιστοιχούν στον τομέα 3·

- την ανάπτυξη, τη βελτίωση και τον εκσυγχρονισμό των προτύπων και των εγχειριδίων για τα στατιστικά πλαίσια, έννοιες και μεθόδους.

- τη βελτίωση της ποιότητας των στοιχείων και ειδικότερα της συγκρισιμότητας, της ακρίβειας και της επικαιρότητάς τους.

- τη βελτίωση της διάδοσης, προσβασιμότητας και τεκμηρίωσης των στατιστικών πληροφοριών.

Οι διαθέσιμες ικανότητες εντός των κρατών μελών για τη συλλογή στοιχείων και την επεξεργασία και ανάπτυξη εννοιών και μεθόδων θα ληφθεί υπόψη από την Επιτροπή.

Όπου αυτό κρίνεται απαραίτητο, τα στοιχεία που θα συγκεντρωθούν θα αποτελέσουν αντικείμενο ιδιαίτερης προσοχής και μελέτης όσον αφορά την περιφερειακή διάσταση καθώς και τη διάσταση του φύλου.

2. Όπου αυτό είναι δυνατό, η Επιτροπή (Eurostat) επιδιώκει τη συνεργασία του Οργανισμού για την Οικονομική Συνεργασία και την Ανάπτυξη (ΟΟΣΑ), της Υπηρεσίας Στατιστικών της UNESCO και άλλων διεθνών οργανισμών, προκειμένου να εξασφαλίσει τη διεθνή συγκρισιμότητα των στοιχείων καθώς και για να αποφευχθεί η επανάληψη ταυτόσημων εργασιών, ιδίως όσον αφορά την ανάπτυξη και τη βελτίωση των στατιστικών εννοιών και μεθόδων καθώς και την υποβολή των στατιστικών από τα κράτη μέλη.

3. Όταν εντοπίζονται σημαντικές νέες απαιτήσεις για τα στοιχεία ή ανεπαρκής ποιότητα στοιχείων και πριν από οποιαδήποτε συλλογή στοιχείων, η Επιτροπή (Eurostat) δρομολογεί πιλοτικές μελέτες που εκπονούνται σε εθελοντική βάση από τα κράτη μέλη. Οι πιλοτικές αυτές μελέτες διεξάγονται για να αξιολογηθεί η σκοπιμότητα συλλογής των σχετικών στοιχείων και συνεκτιμώνται τα οφέλη από τη διαθεσιμότητα των στοιχείων σε σχέση με το κόστος συλλογής τους και το φόρτο που βαρύνει όσους καλούνται να απαντήσουν.

Άρθρο 5

Διαβίβαση μικροστοιχείων ατόμων

Όταν κρίνεται απαραίτητο για την παραγωγή των κοινοτικών στατιστικών, τα κράτη μέλη διαβιβάζουν στην Επιτροπή (Eurostat) τα μικροστοιχεία ατόμων σύμφωνα με τις διατάξεις σχετικά με τη διαβίβαση στοιχείων που καλύπτονται από το στατιστικό απόρρητο του κανονισμού (ΕΚ) αριθ. 322/97 και στον κανονισμό (Euratom, ΕΟΚ) αριθ. 1588/90. Τα κράτη μέλη μεριμνούν ώστε τα διαβιβαζόμενα στοιχεία να μην επιτρέπουν την άμεση αναγνώριση των στατιστικών μονάδων (ατόμων).

Άρθρο 6

Μέτρα εφαρμογής

15. Τα μέτρα που είναι απαραίτητα για την εφαρμογή του παρόντος κανονισμού, συμπεριλαμβανομένων των μέτρων για να ληφθούν υπόψη οι οικονομικές και τεχνικές εξελίξεις σχετικά με τη συλλογή, διαβίβαση και επεξεργασία στοιχείων, λαμβάνονται σύμφωνα με τη διαδικασία που ορίζεται στο άρθρο 7 παράγραφος 2.

16. Τα μέτρα εφαρμογής σχετικά με τις στατιστικές δράσεις που προβλέπονται στο άρθρο 4 παράγραφος 1 αφορούν:

α) την επιλογή και τον καθορισμό, την προσαρμογή και την τροποποίηση των θεμάτων που καλύπτονται από τους τομείς και τα χαρακτηριστικά τους·

β) τις αναλύσεις των χαρακτηριστικών·

γ) την περιοδικότητα και τις προθεσμίες για τη διαβίβαση των αποτελεσμάτων,

17. Κατά τη λήψη των μέτρων αυτών, ιδιαίτερη προσοχή δίνεται στα ακόλουθα σημεία:

α) για τον τομέα 1, στις τελευταίες συμφωνίες μεταξύ της Υπηρεσίας Στατιστικών της UNESCO, του ΟΟΣΑ και της Επιτροπής (Eurostat) σχετικά με έννοιες, ορισμούς, το μορφότυπο συλλογής και την επεξεργασία των στοιχείων·

β) για τον τομέα 2, στα αποτελέσματα από την πρώτη εφαρμογή της έρευνας για την εκπαίδευση των ενηλίκων για την περίοδο 2005-2007 και στις περαιτέρω εξελίξεις·

γ) για τον τομέα 3, στο συγκεκριμένο πλαίσιο εφαρμογής των χρησιμοποιούμενων πηγών μετά από τη δέουσα εξέταση της ανάγκης και της μη διαθεσιμότητας των στατιστικών που απαιτούνται στις υπάρχουσες πηγές.

Άρθρο 7

Επιτροπή

1. Η Επιτροπή επικουρείται από την επιτροπή του στατιστικού προγράμματος.

2. Όταν γίνεται παραπομπή στην παρούσα παράγραφο, ισχύουν τα άρθρα 5 και 7 της απόφασης 1999/468/ΕΚ και λαμβάνονται υπόψη οι διατάξεις του άρθρου 8.Η προθεσμία που προβλέπει το άρθρο 5 παράγραφος 6 της απόφασης 1999/468/ΕΚ ορίζεται στους τρεις μήνες.

3. Η επιτροπή θεσπίζει τον εσωτερικό της κανονισμό.

Άρθρο 8

Έναρξη ισχύος

Ο παρών κανονισμός τίθεται σε ισχύ την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

ΠΑΡΑΡΤΗΜΑ

Τομείς

ΤΟΜΕΑΣ 1: ΣΥΣΤΗΜΑΤΑ ΕΚΠΑΙΔΕΥΣΗΣ ΚΑΙ ΚΑΤΑΡΤΙΣΗΣ

1. Στόχος

Ο στόχος αυτής της συλλογής στοιχείων είναι να παράσχει συγκρίσιμα στοιχεία για βασικές πτυχές των συστημάτων εκπαίδευσης και κατάρτισης, όσον αφορά ειδικότερα τη συμμετοχή και την ολοκλήρωση κύκλων εκπαίδευσης, καθώς και για το κόστος και το είδος των πόρων που προορίζονται στην εκπαίδευση και την κατάρτιση.

2. Πεδίο εφαρμογής

Η συλλογή στοιχείων καλύπτει όλες τις εθνικές εκπαιδευτικές δραστηριότητες ανεξάρτητα από την κυριότητα ή τη χορηγία τους από τους ενδιαφερόμενους οργανισμούς (είτε πρόκειται για δημόσιους ή ιδιωτικούς είτε για εθνικούς ή ξένους) και το μηχανισμό παροχής της εκπαίδευσης. Αντίστοιχα, η κάλυψη των συλλογών στοιχείων αφορά όλα τα είδη διδασκομένων και ηλικιακών ομάδων.

3. Καλυπτόμενα θέματα

Συλλέγονται στοιχεία όσον αφορά τους διδασκομένους, το προσωπικό και τις δαπάνες, τα οποία επιτρέπουν τον υπολογισμό δεικτών ως προς την εισροή, την επεξεργασία και το προϊόν των συστημάτων εκπαίδευσης και κατάρτισης.

Από τα κράτη μέλη διαβιβάζονται οι κατάλληλες πληροφορίες (μεταδεδομένα), που περιγράφουν τις ιδιαιτερότητες των εθνικών συστημάτων εκπαίδευσης και κατάρτισης και την αντιστοιχία τους στις διεθνείς ονοματολογίες και τυχόν παρεκκλίσεις από τις προδιαγραφές του αιτήματος διαβίβασης στοιχείων καθώς και τυχόν άλλες πληροφορίες που είναι βασικές για την ερμηνεία των στοιχείων και την κατάρτιση συγκρίσιμων δεικτών.

4. Περιοδικότητα

Τα στοιχεία και τα μεταδεδομένα παρέχονται ετησίως, εκτός εάν προβλέπεται διαφορετικά, εντός των προθεσμιών που έχουν συμφωνηθεί μεταξύ της Επιτροπής (Eurostat) και των εθνικών αρχών.

ΤΟΜΕΑΣ 2: ΣΥΜΜΕΤΟΧΗ ΤΩΝ ΕΝΗΛΙΚΩΝ ΣΤΗ ΔΙΑ ΒΙΟΥ ΜΑΘΗΣΗ

1. Στόχος

Σκοπός αυτής της συλλογής στοιχείων είναι να παράσχει συγκρίσιμα στοιχεία για τη συμμετοχή και τη μη συμμετοχή των ενηλίκων στη διά βίου μάθηση.

2. Πεδίο εφαρμογής

Η στατιστική μονάδα είναι το άτομο. Καλύπτεται τουλάχιστον ο πληθυσμός ηλικίας μεταξύ 25 και 64 ετών. Σε περίπτωση συλλογής πληροφοριών μέσω έρευνας, πρέπει να αποφεύγονται οι απαντήσεις μέσω αντιπροσώπου, όπου αυτό είναι δυνατόν.

3. Καλυπτόμενα θέματα

Στην Επιτροπή (Eurostat) διαβιβάζονται μικροστοιχεία για τη συμμετοχή σε δραστηριότητες εκπαίδευσης και τα χαρακτηριστικά των δραστηριοτήτων αυτών. Συλλέγονται επίσης πληροφορίες κοινωνικού και δημογραφικού χαρακτήρα. Συλλέγονται επίσης πληροφορίες για τις δεξιότητες βάσει ιδίας δήλωσης καθώς και για τη συμμετοχή σε κοινωνικές και πολιτιστικές δραστηριότητες, κυρίως ως επεξηγηματικές μεταβλητές που χρησιμεύουν για περαιτέρω ανάλυση του συνόλου των χαρακτηριστικών των συμμετεχόντων και των μη συμμετεχόντων.

4. Περιοδικότητα

Τα στοιχεία παρέχονται κάθε πέντε έτη.

ΤΟΜΕΑΣ 3: ΑΛΛΕΣ ΣΤΑΤΙΣΤΙΚΕΣ ΓΙΑ ΤΗΝ ΕΚΠΑΙΔΕΥΣΗ ΚΑΙ ΤΗ ΔΙΑ ΒΙΟΥ ΜΑΘΗΣΗ

1. Στόχος

Σκοπός αυτής της συλλογής στοιχείων είναι να παράσχει συγκρίσιμα στοιχεία για την εκπαίδευση και τη διά βίου μάθηση που θα στηρίξουν ειδικές πολιτικές σε κοινοτικό επίπεδο που δεν περιλαμβάνονται στους τομείς 1 και 2.

2. Πεδίο εφαρμογής

Οι άλλες στατιστικές για την εκπαίδευση και τη διά βίου μάθηση μπορούν ειδικότερα να αναφέρονται στις ακόλουθες πτυχές:

α) στατιστικές για την εκπαίδευση και την οικονομία που απαιτούνται σε κοινοτικό επίπεδο για την παρακολούθηση των πολιτικών για την εκπαίδευση, την έρευνα, την ανταγωνιστικότητα και την ανάπτυξη·

β) στατιστικές για την εκπαίδευση και την αγορά εργασίας που απαιτούνται σε κοινοτικό επίπεδο για την παρακολούθηση των πολιτικών απασχόλησης·

γ) στατιστικές για την εκπαίδευση και την κοινωνική ενσωμάτωση που απαιτούνται σε κοινοτικό επίπεδο για την παρακολούθηση των πολιτικών για τη φτώχεια και την κοινωνική ενσωμάτωση.

Για τους τομείς που αναφέρονται στο παρόν τμήμα, τα απαραίτητα στοιχεία θα συγκεντρωθούν ως επί το πλείστον μέσω υφιστάμενων στατιστικών ή άλλων πηγών στοιχείων (π.χ. στον τομέα των κοινωνικών ή των οικονομικών στατιστικών).

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

1. ΟΝΟΜΑΣΙΑ ΤΗΣ ΠΡΟΤΑΣΗΣ

Πρόταση κανονισμού του Ευρωπαϊκού Κοινοβουλίου και του Συμβουλίου σχετικά με την παραγωγή και την ανάπτυξη στατιστικών για την εκπαίδευση και τη διά βίου μάθηση.

2. ΠΛΑΙΣΙΟ ΔΒΔ / ΠΒΔ

Τομέας(-είς) πολιτικής και σχετική(-ές) δραστηριότητα(-ες):

Εκπαίδευση και πολιτισμός Εκπαίδευση

Απασχόληση και κοινωνικές υποθέσεις Απασχόληση και Ευρωπαϊκό Κοινωνικό Ταμείο

Στατιστικές Παραγωγή στατιστικών πληροφοριών

3. ΓΡΑΜΜΕΣ ΠΡΟΫΠΟΛΟΓΙΣΜΟΥ

3.1. Γραμμές προϋπολογισμού (επιχειρησιακές γραμμές και συναφείς γραμμές τεχνικής και διοικητικής βοήθειας (πρώην γραμμές B.A.) περιλαμβανομένων των ονομασιών τους:29 02 01 – Πολιτική στατιστικών πληροφοριών

3.2. Διάρκεια της δράσης και της δημοσιονομικής επίπτωσης:Η πρόταση δεν προβλέπει λήξη της δράσης. Προβλέπει την ετήσια παραγωγή στατιστικών για τα συστήματα εκπαίδευσης και κατάρτισης και την παραγωγή στατιστικών για τη συμμετοχή ενηλίκων στη διά βίου μάθηση κάθε πέντε έτη από το 2011. Οι επιδοτήσεις προς τα κράτη μέλη περιορίζονται στην πρώτη υλοποίηση της έρευνας για τη συμμετοχή των ενηλίκων στη διά βίου μάθηση.

3.3. Δημοσιονομικά χαρακτηριστικά ( να προστεθούν γραμμές εάν είναι αναγκαίο ) :

Γραμμή του προϋπολογισμού | Είδος δαπάνης | Νέα | Συνεισφορά ΕΖΕΣ | Συνεισφορές υποψήφιων χωρών | Στήλη χρηματοδ. προοπτικών |

29 0201 | ΜΥΔ | ΔΠ | ΟΧΙ | ΝΑΙ | ΟΧΙ | Αριθ. 3 - εσωτερικές πολιτικές |

29 0101 | ΜΥΔ | ΜΔΠ | ΟΧΙ | ΟΧΙ | ΟΧΙ | Αριθ. 3 - εσωτερικές πολιτικές |

29 0102 | ΜΥΔ | ΜΔΠ | ΟΧΙ | ΟΧΙ | ΟΧΙ | Αριθ. 3 - εσωτερικές πολιτικές |

4. ΑΝΑΚΕΦΑΛΑΙΩΤΙΚΌΣ ΠΙΝΑΚΑΣ ΠΟΡΩΝ

4.1. Δημοσιονομικοί πόροι

Ενδεικτικό δημοσιονομικό δελτίο. Το ποσό των απαιτούμενων πόρων περιλαμβάνεται στο πενταετές πρόγραμμα της Επιτροπής (απόφαση αριθ. 2367/2002/EΚ του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2002, σχετικά με το κοινοτικό στατιστικό πρόγραμμα 2003-2007, ΕΕ L 358, σ.1).

4.1.1. Ανακεφαλαιωτικό των πιστώσεων ανάληψης υποχρεώσεων (ΠΑΥ) και των πιστώσεων πληρωμών (ΠΠ)

εκατ. ευρώ (3 δεκαδικά ψηφία)

Είδος δαπάνης | Τμήμα αριθ. | 2007 | 2008 | 2009 | 2010 | 2011 | 2012 | Σύνολο |

Επιχειρησιακές δαπάνες[20] |

Πιστώσεις ανάληψης υποχρεώσεων (ΠΑΥ) | 8.1 | α | 0,200 | 0,300 | 0,300 | 0,200 | 4,200 | 0,200 | 5,400 |

Πιστώσεις πληρωμών (ΠΠ) | β | 0,100 | 0,250 | 0,300 | 0,250 | 2,125 | 2,375 | 5,400 |

Διοικητικές δαπάνες περιλαμβανόμενες στο ποσό αναφοράς[21] |

Τεχνική και διοικητική βοήθεια (ΜΔΠ) | 8.2.4 | γ | 0 |

ΣΥΝΟΛΙΚΟ ΠΟΣΟ ΑΝΑΦΟΡΑΣ |

Πιστώσεις ανάληψης υποχρεώσεων | α+γ | 0,200 | 0,300 | 0,300 | 0,200 | 4,200 | 0,200 | 5,400 |

Πιστώσεις πληρωμών | β+γ | 0,100 | 0,250 | 0,300 | 0,250 | 2,125 | 2,375 | 5,400 |

Διοικητικές δαπάνες μη περιλαμβανόμενες στο ποσό αναφοράς[22] |

Ανθρώπινοι πόροι και συναφείς δαπάνες (ΜΔΠ) | 8,2,5 | δ | 1,134 | 1,134 | 1,134 | 1,134 | 1,134 | 1,134 | 6,804 |

Διοικητικές δαπάνες, εκτός ανθρώπινων πόρων και συναφών δαπανών, μη περιλαμβανόμενες στο ποσό αναφοράς (ΜΔΠ) | 8.2.6 | ε | 0,085 | 0,085 | 0,085 | 0,085 | 0,085 | 0,085 | 0,510 |

Συνολικές ενδεικτικές δαπάνες της δράσης

ΣΥΝΟΛΟ ΠΑΥ, περιλαμβανομένων των δαπανών για ανθρώπινους πόρους | α+γ+δ+ε | 1,419 | 1,519 | 1,519 | 1,419 | 5,419 | 1,419 | 12,714 |

ΣΥΝΟΛΟ ΠΠ, περιλαμβανομένων των δαπανών για ανθρώπινους πόρους | β+γ+δ+ε | 1,319 | 1,469 | 1,519 | 1,469 | 3,344 | 3,594 | 12,714 |

Λεπτομέρειες σχετικά με τη συγχρηματοδότηση

Εάν η πρόταση προβλέπει συγχρηματοδότηση από τα κράτη μέλη ή από άλλους οργανισμούς (διευκρινίστε ποιους), ο κατωτέρω πίνακας πρέπει να περιλαμβάνει εκτίμηση του επιπέδου της συγχρηματοδόσης (μπορούν να προστεθούν γραμμές εάν προβλέπεται ότι περισσότεροι οργανισμοί θα συμμετάσχουν στη συγχρηματοδότηση):

εκατ. ευρώ (3 δεκαδικά ψηφία)

Συγχρηματοδοτών οργανισμός | 2007 | 2008 | 2009 | 2010 | 2011 | 2012 | Σύνολο |

Κράτη μέλη | στ | 0,000 | 0,000 | 0,000 | 0,000 | 4,000 | 0,000 | 4,000 |

ΣΥΝΟΛΟ ΠΑΥ περιλαμβανομένης της συγχρηματοδότησης | α+γ+δ+ε+στ | 1,419 | 1,519 | 1,519 | 1,419 | 9,419 | 1,419 | 16,714 |

4.1.2. Συμβατότητα με το δημοσιονομικό προγραμματισμό

( Η πρόταση είναι συμβατή με το υπάρχοντα δημοσιονομικό προγραμματισμό και με τον επόμενο δημοσιονομικό προγραμματισμό (Ανακοίνωση της Επιτροπής του Φεβρουαρίου 2004 σχετικά με τις δημοσιονομικές προοπτικές 2007-2013 COM (2004) 101).

( Η πρόταση απαιτεί τον επαναπρογραμματισμό του σχετικού τομέα των δημοσιονομικών προοπτικών.

( Η πρόταση ενδέχεται να απαιτήσει την εφαρμογή των διατάξεων της διοργανικής συμφωνίας[23] (σχετικά με το μέσο ευελιξίας ή με την αναθεώρηση των δημοσιονομικών προοπτικών).

4.1.3. Δημοσιονομική επίπτωση στα έσοδα

( Η πρόταση δεν έχει δημοσιονομική επίπτωση στα έσοδα

( Η πρόταση έχει δημοσιονομική επίπτωση – η επίπτωση στα έσοδα είναι η ακόλουθη:

Σημείωση: Όλες οι διευκρινίσεις και παρατηρήσεις σχετικά με τη μέθοδο υπολογισμού της επίπτωσης στα έσοδα πρέπει να περιλαμβάνονται σε χωριστό παράρτημα.

εκατ. ευρώ (με ένα δεκαδικό ψηφίο)

Πριν από τη δράση [Έτος n-1] | Κατάσταση ύστερα από τη δράση |

Σύνολο ανθρώπινων πόρων | 10,5 | 10,5 | 10,5 | 10,5 | 10,5 | 10,5 |

5. ΧΑΡΑΚΤΗΡΙΣΤΙΚΑ ΚΑΙ ΣΤΟΧΟΙ

Οι διευκρινίσεις σχετικά με το πλαίσιο της πρότασης πρέπει να δίνονται στην αιτιολογική έκθεση. Το παρόν τμήμα του νομοθετικού δημοσιονομικού δελτίου πρέπει να περιλαμβάνει τις ακόλουθες συμπληρωματικές πληροφορίες:

5.1. Ανάγκη υλοποίησης βραχυπρόθεσμα ή μακροπρόθεσμα

Να εκπληρωθούν οι ανάγκες των μηχανισμών χάραξης πολιτικής της Κοινότητας και παρακολούθησης με την παραγωγή στατιστικών για την εκπαίδευση και τη διά βίου μάθηση

5.2. Προστιθέμενη αξία της κοινοτικής συμμετοχής, συνέπεια της πρότασης με άλλα δημοσιονομικά μέσα και πιθανή συνέργεια

Χωρίς τη συμμετοχή της Κοινότητας, δεν θα ήταν δυνατή η παραγωγή αυτών των στατιστικών

5.3. Στόχοι, αναμενόμενα αποτελέσματα και συναφείς δείκτες της πρότασης στο πλαίσιο της ΔΒΔ (διαχείρισης βάσει δραστηριοτήτων)

1- Ετήσια παραγωγή στατιστικών για τα εκπαιδευτικά συστήματα

2- Παραγωγή κάθε 5 έτη στατιστικών για τη μάθηση ενηλίκων

3- Παραγωγή άλλων στατιστικών για την εκπαίδευση και τη διά βίου μάθηση που αφορούν τις πολιτικές της ΕΕ

5.4. Μέθοδος υλοποίησης (ενδεικτική)

Κεντρική διαχείριση , απευθείας από την Επιτροπή

6. ΠΑΡΑΚΟΛΟΥΘΗΣΗ ΚΑΙ ΑΞΙΟΛΟΓΗΣΗ

6.1. Σύστημα παρακολούθησης

Η εφαρμογή του παρόντος κανονισμού θα υπαχθεί σε διαδικασία επιτροπολογίας που προβλέπεται στο άρθρο 6 του κανονισμού.

Ως ίδιο σύστημα παρακολούθησης, τα παραγόμενα στοιχεία θα αποτελούν αντικείμενο τακτικών τυποποιημένων εκθέσεων ποιότητας που θα περιγράφουν τα στοιχεία σύμφωνα με τις κύριες ποιοτικές διαστάσεις: καταλληλότητα, ακρίβεια, επικαιρότητα και χρονική συνέπεια, προσβασιμότητα και σαφήνεια, συγκριτικότητα, συνεκτικτότητα καθώς και κόστος και φόρτος, συμπληρωτική και αδιαχώριστη πτυχή της ποιότητας.

6.2. Αξιολόγηση

6.2.1. Αξιολόγηση εκ των προτέρων

Ο στόχος 2 (παραγωγή στατιστικών στοιχείων σχετικά με την εκπαίδευση ενηλίκων) αποτέλεσε αντικείμενο εκ των προτέρων αξιολόγησης που διενεργήθηκε εσωτερικώς από την Eurostat κατά το 2004. Τα κύρια συμπεράσματα ήταν ότι η συλλογή στοιχείων για την εκπαίδευση των ενηλίκων είναι επιθυμητή και σκόπιμη, ότι ένα πιλοτικό σχέδιο πρέπει να ξεκινήσει κατά την περίοδο 2005-2007 και ότι πρέπει να διενεργηθεί αξιολόγηση το 2008 για την προετοιμασία της συλλογής στοιχείων το 2011. Επιπλέον, η εκ των προτέρων αξιολόγηση συμπέρανε ότι μεσοπρόθεσμα η συλλογή στοιχείων πρέπει να πλαισιωθεί από τον κατάλληλο κανονισμό.

Οι δύο άλλοι στόχοι είναι η συνέχιση των υφιστάμενων δράσεων, που προς το παρόν υλοποιούνται σε εθελοντική βάση από τα κράτη μέλη για τη συλλογή στοιχείων όσον αφορά τα συστήματα εκπαίδευσης (στόχος 1) και στο πλαίσιο άλλων υφιστάμενων κανονισμών (στόχος 3).

6.2.2. Μέτρα που λήφθηκαν μετά από ενδιάμεση / εκ των υστέρων αξιολόγηση (διδάγματα από ανάλογες εμπειρίες στο παρελθόν)

Δ/Ε

6.2.3. Όροι και συχνότητα των μελλοντικών αξιολογήσεων

Το πιλοτικό σχέδιο που αποφασίστηκε να προετοιμάσει το στόχο 2 (παραγωγή στατιστικών για την εκπαίδευση ενηλίκων) θα αξιολογηθεί το 2008 για να προετοιμάσει την επόμενη συλλογή στοιχείων και θα περιγράψει τα στοιχεία σύμφωνα με τις κύριες διαστάσεις ποιότητας: καταλληλότητα, ακρίβεια, επικαιρότητα και χρονική συνέπεια, προσβασιμότητα και σαφήνεια, συγκριτικότητα, συνεκτικτότητα καθώς και κόστος και φόρτος, συμπληρωτική και αδιαχώριστη πτυχή της ποιότητας.

Όπως αναφέρθηκε στο σημείο 6.1 τα παραγόμενα στοιχεία θα αποτελούν αντικείμενο τακτικών (κάθε 4-5 έτη) τυποποιημένων εκθέσεων ποιότητας που θα περιγράφουν τα στοιχεία σύμφωνα με τις κύριες ποιοτικές διαστάσεις: καταλληλότητα, ακρίβεια, επικαιρότητα και χρονική συνέπεια, προσβασιμότητα και σαφήνεια, συγκριτικότητα, συνεκτικτότητα καθώς και κόστος και φόρτος, συμπληρωτική και αδιαχώριστη πτυχή της ποιότητας.

7. ΜΕΤΡΑ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ

Θεσπίστηκε ένα αναθεωρημένο σύστημα εσωτερικής διαχείρισης και ελέγχου ύστερα από την μεταρρυθμιστική πρωτοβουλία της Επιτροπής για τη δημοσιονομική διαχείριση. Το σύστημα αυτό περιελάμβανε μια ενισχυμένη εσωτερική ικανότητα ελέγχου.

Η ετήσια παρακολούθηση της προόδου με την εφαρμογή των προτύπων εσωτερικού ελέγχου της Επιτροπής έχει σχεδιαστεί κατά τρόπον ώστε να εξασφαλίζει την ύπαρξη και λειτουργία των διαδικασιών για την αποφυγή και ανίχνευση κρουσμάτων απάτης και παρατυπιών.

Θεσπίστηκαν νέοι κανόνες και διαδικασίες για την κύρια δημοσιονομική διαδικασία: προσκλήσεις υποβολής προσφορών, επιδοτήσεις, αναλήψεις υποχρεώσεων, συμβάσεις και πληρωμές. Τα εγχειρίδια των διαδικασιών είναι στη διάθεση όλων όσοι συμμετέχουν στις χρηματοδοτικές πράξεις, προκειμένου να διευκρινιστούν οι αρμοδιότητες, να απλοποιηθούν οι ροές των εργασιών και να επισημανθούν τα βασικά σημεία ελέγχου. Επίσης, παρέχεται κατάρτιση σχετικά με τη χρήση τους, ενώ αναθεωρούνται και ενημερώνονται τακτικά.

8. ΛΕΠΤΟΜΕΡΗΣ ΠΙΝΑΚΑΣ ΠΟΡΩΝ

8.1. Στόχοι της πρότασης από πλευράς δημοσιονομικού κόστους

Πιστώσεις ανάληψης υποχρεώσεων σε εκατ. ευρώ (3 δεκαδικά ψηφία)

2007 | 2008 | 2009 | 2010 | 2011 | 2012 |

Υπάλληλοι[24] (29 01 01) | A*/AD | 3 | 3 | 3 | 3 | 3 | 3 |

B*, C*/AST | 3,5 | 3,5 | 3,5 | 3,5 | 3,5 | 3,5 |

Προσωπικό που χρηματοδοτείται[25] από το άρθρο 29 01 02 | 4 | 4 | 4 | 4 | 4 | 4 |

Λοιπό προσωπικό που χρηματοδοτείται[26] από το άρθρο 29 01 04/05 | 0 | 0 | 0 | 0 | 0 | 0 |

ΣΥΝΟΛΟ | 10,5 | 10,5 | 10,5 | 10,5 | 10,5 | 10,5 |

Οι θέσεις που περιλαμβάνονται στον πίνακα υπάρχουν και την παρούσα στιγμή κατανέμονται στα καθήκοντα που καλύπτονται από την πρόταση κανονισμού.

8.2.2. Περιγραφή των καθηκόντων που απορρέουν από τη δράση

Τα καθήκοντα είναι τα κλασικά καθήκοντα στατιστικής παραγωγής που περιλαμβάνουν:

- Μεθοδολογική ανάπτυξη για την εξασφάλιση της συγκρισιμότητας εννοιών

- Πιλοτικές μελέτες και μελέτες σκοπιμότητας

- Σχεδιασμό ερωτηματολογίων και κατευθυντήριων γραμμών

- Συλλογή στοιχείων από τα κράτη μέλη

- Έλεγχο και επικύρωση στοιχείων

- Διάδοση και δημοσίευση στοιχείων

- Ανάλυση ποιότητας

8.2.3. Πηγές ανθρώπινων πόρων (κανονισμός υπηρεσιακής κατάστασης)

(Εάν αναφέρονται περισσότερες της μιας πηγές ανθρώπινων πόρων, διευκρινίστε τον αριθμό θέσεων που προέρχεται από καθεμία από τις πηγές αυτές)

( Θέσεις που έχουν διατεθεί για τη διαχείριση του προγράμματος και πρέπει να αντικατασταθούν ή να παραταθούν

( Θέσεις που έχουν διατεθεί εκ των προτέρων στο πλαίσιο της διαδικασίας ΕΣΠ/ΠΣΠ (Ετήσιας Στρατηγικής Πολιτικής/Προσχεδίου Προϋπολογισμού) για το έτος n

( Θέσεις που θα ζητηθούν στο πλαίσιο της επόμενης διαδικασίας ΕΣΠ/ΠΣΠ

( Θέσεις προς αναδιάταξη με χρησιμοποίηση υφιστάμενων πόρων στη σχετική υπηρεσία (εσωτερική αναδιάταξη)

( Θέσεις που απαιτούνται για το έτος n αλλά δεν προβλέπονται στο πλαίσιο της διαδικασίας ΕΣΠ/ΠΣΠ του σχετικού οικονομικού έτους

8.2.4. Άλλες διοικητικές δαπάνες περιλαμβανόμενες στο ποσό αναφοράς (XX 01 04/05 – Δαπάνες διοικητικής διαχείρισης)

εκατ. ευρώ (3 δεκαδικά ψηφία)

Κονδύλιο του προϋπολογισμού (αριθμός και ονομασία) | Έτος n | Έτος n+1 | Έτος n+2 | Έτος n+3 | Έτος n+4 | Έτος n+5 και επό-μενα | ΣΥΝΟΛΟ |

Άλλη τεχνική ή διοικητική βοήθεια |

Εσωτερική (intra muros) |

Εξωτερική (extra muros) |

Σύνολο τεχνικής και διοικητικής βοήθειας |

8.2.5. Δημοσιονομικές δαπάνες για ανθρώπινους πόρους και συναφείς δαπάνες που δεν περιλαμβάνονται στο ποσό αναφοράς

εκατ. ευρώ (3 δεκαδικά ψηφία)

Κατηγορία ανθρώπινων πόρων | 2007 | 2008 | 2009 | 2010 | 2011 | 2012 |

Μόνιμοι και έκτακτοι υπάλληλοι (29 01 01) | 0,702 | 0,702 | 0,702 | 0,702 | 0,702 | 0,702 |

Προσωπικό που χρηματοδοτείται από το άρθρο 29 01 02 (επικουρικοί υπάλληλοι, END (=ΑΕΕ), συμβασιούχοι υπάλληλοι, κλπ.) | 0,432 | 0,432 | 0,432 | 0,432 | 0,432 | 0,432 |

Συνολικές δαπάνες για ανθρώπινους πόρους και συναφείς δαπάνες (ΜΗ περιλαμβανόμενες στο ποσό αναφοράς) | 1,134 | 1,134 | 1,134 | 1,134 | 1,134 | 1,134 |

Υπολογισμός– Μόνιμοι και έκτακτοι υπάλληλοι

Να γίνει παραπομπή στο σημείο 8.2.1, κατά περίπτωση

Μέσος όρος 0,108 εκατομ. ευρώ ανά άτομο ανά έτος

Υπολογισμός– Προσωπικό που χρηματοδοτείται από το άρθρο XX 01 02

Να γίνει παραπομπή στο σημείο 8.2.1, κατά περίπτωση

Μέσος όρος 0,108 εκατομ. ευρώ ανά άτομο ανά έτος

8.2.6. Άλλες διοικητικές δαπάνες που δεν περιλαμβάνονται στο ποσό αναφοράς εκατ. ευρώ (3 δεκαδικά ψηφία) |

2007 | 2008 | 2009 | 2010 | 2011 | 2012 | ΣΥΝΟΛΟ |

29 01 02 11 01 Υπηρεσιακά ταξίδια | 0,025 | 0,025 | 0,025 | 0,025 | 0,025 | 0,025 | 0,150 |

29 01 02 11 02 Συνεδριάσεις και συνέδρια | 0,060 | 0,060 | 0,060 | 0,060 | 0,060 | 0,060 | 0,360 |

29 01 02 11 03 Επιτροπές [28] |

29 01 02 11 04 Μελέτες και παροχή συμβουλών |

29 01 02 11 05 Συστήματα πληροφοριών |

2. Σύνολο άλλων δαπανών διαχείρισης (XX 01 02 11) |

3 Άλλες δαπάνες διοικητικής φύσης (να προσδιοριστούν και να αναφερθεί η σχετική γραμμή του προϋπολογισμού) |

Σύνολο διοικητικών δαπανών εκτός των ανθρώπινων πόρων και των συναφών δαπανών (που ΔΕΝ περιλαμβάνονται στο ποσό αναφοράς) | 0,085 | 0,085 | 0,085 | 0,085 | 0,085 | 0,085 | 0,510 |

Υπολογισμός – Άλλες διοικητικές δαπάνες μη περιλαμβανόμενες στο ποσό αναφοράς

[1] Συμπεράσματα του Συμβουλίου της 5ης Μαΐου 2003 σχετικά με τα επίπεδα αναφοράς μέσων ευρωπαϊκών επιδόσεων στην εκπαίδευση και την κατάρτιση (benchmarks). ΕΕ C 134 της 7.6.2003.

[2] ΕΕ L 358 της 31.12.2002.

[3] ΕΕ C […], […], σ. […].

[4] ΕΕ C […], […], σ. […].

[5] ΕΕ C 374 της 30.12.1994, σ. 4-6.

[6] Έγγρ. 7619/05, παράγραφος 34.

[7] ΕΕ L 205 της 6.8.2005, σ. 21-27.

[8] Το Ευρωπαϊκό Συμβούλιο στη σύνοδό του των Βρυξελλών το Μάρτιο του 2003 τόνισε τη σημασία των «κριτηρίων αναφοράς για να εντοπίζονται οι βέλτιστες πρακτικές και να εξασφαλίζεται η αποτελεσματική και ουσιαστική επένδυση σε ανθρώπινους πόρους».

[9] Συμπεράσματα του Συμβουλίου της 5ης Μαΐου 2003 σχετικά με τα επίπεδα αναφοράς μέσων ευρωπαϊκών επιδόσεων στην εκπαίδευση και την κατάρτιση (benchmarks). ΕΕ C 134 της 7.6.2003.

[10] ΕΕ L 141 της 10.6.2005, σ. 7-8.

[11] 13832/04/EDUC 204 SOC 499, σ. 6.

[12] ΕΕ L 225 της 30.9.2005, σ. 1.

[13] Κανονισμός (ΕΚ) αριθ. 2104/2002 της Επιτροπής (ΕΕ L 324 της 29.11.2002, σ. 14).

[14] Κανονισμός (ΕΚ) αριθ. 1983/2003 της Επιτροπής (ΕΕ L 298 της 17.11.2003, σ. 34).

[15] ΕΕ L 52 της 22.2.1997, σ. 61.

[16] ΕΕ L 151 της 15.6.1990, σ. 1, κανονισμός όπως τροποποιήθηκε από τον κανονισμό (ΕΚ) αριθ. 322/97.

[17] ΕΕ L 133 της 18.5.2002, σ. 7.

[18] Σύμφωνα με την έκδοση του 1997 της Διεθνούς Τυποποιημένης Ταξινόμησης της Εκπαίδευσης (ISCED).

[19] Ψήφισμα του Συμβουλίου της 27/06/2002 για τη διά βίου μάθηση ΕΕ 2002/C 163/01, σ. 1.

[20] Δαπάνες εκτός Κεφαλαίου xx 01 του σχετικού Τίτλου xx.

[21] Δαπάνες του άρθρου xx 01 04 του Τίτλου xx.

[22] Δαπάνες Κεφαλαίου xx 01 εκτός των δαπανών των άρθρων xx 01 04 ή xx 01 05.

[23] Βλέπε σημεία 19 και 24 της διοργανικής συμφωνίας.

[24] Των οποίων το κόστος ΔΕΝ καλύπτεται από το ποσό αναφοράς.

[25] Των οποίων το κόστος ΔΕΝ καλύπτεται από το ποσό αναφοράς.

[26] Των οποίων το κόστος περιλαμβάνεται στο ποσό αναφοράς.

[27] Να γίνει παραπομπή στο νομοθετικό δημοσιονομικό δελτίο που αφορά ειδικά τον (τους) εν λόγω εκτελεστικό (-ούς) οργανισμό (-ούς).

[28] Να διευκρινιστεί το είδος της επιτροπής και η ομάδα στην οποία ανήκει.